
Datganiad

Hoffwn ddatgan mai fy ngwaith i yn unig yw’r prosiect ymchwil, a chyfeiri at waith academyddion yn rhan ohono. Ni chyflwynir y prosiect ymchwil nac ymgeisyddiaeth am unrhyw ddyfarniad arall, heblaw am fel rhan o’r radd BA Addysg Gynradd gyda SAC ym Mhrifysgol Cymru y Drindod Dewi Sant. Rwy’n ymwybodol os wyf wedi cyfeirio at lenyddiaeth heb eu hychwanegu at y llyfryddiaeth eu bod yn cysylltu â llên-ladrad ac arweinia hyn at fethu’r modiwl.


















Diolchiadau

Dymunaf ddiolch i ddarlithwyr y Brifysgol, Dr Sioned.V .Hughes a Linda Davies am rannu eu harbenigedd yn y maes llythrennedd. Yn ogystal, dymunaf ddiolch i athrawon a disgyblion yr ysgol ‘dewisol’ a’r ysgolion Profiad Addysgu Proffesiynol arsylwais ynddynt am eu caredigrwydd, eu hamser a’i gwybodaeth arbenigol. Hyderaf fod y wybodaeth wedi cefnogi i strwythuro a chyfoethogi fy mhrosiect ymchwil.



















Cynnwys



Cyflwyniad......................................................................................................6-7

Adolygiad Llenyddiaeth..................................................................................8-14

Methodoleg..................................................................................................15-16

Canlyniadau a thrafodaeth...........................................................................17-24

Casgliadau...................................................................................................25-26

Cyfeirnodi....................................................................................................27-30

Atodiadau..................................................................................................Rhan 2

[bookmark: cysill]






Cyflwyniad

Bwriad y prosiect yw ymchwilio pa ymyraethau sy’n cael eu defnyddio i godi safonau llythrennedd dysgwyr drwy’r ysgol gynradd. Gyda’r wybodaeth yma bwriedir gwella dealltwriaeth a gwybodaeth ynglŷn â’r testun er mwyn sicrhau datblygiad proffesiynol effeithlon a chyfoethog.
Er mwyn cyrraedd y nôd, bwriedir arsylwi technegau ac ymyraethau dysgu drwy gydol yr ysgol i weld cysondeb a datblygiad drwy bob cyfnod addysgu. Er mwyn cael gwybodaeth bellach, darparwyd holiaduron er mwyn casglu barn a dod i gasgliad. Yn ogystal, ystyrir agwedd plant tuag at lythrennedd drwy sgyrsiau anffurfiol a chwestiynu pen agored.
Penodwyd y testun gan ei fod o ddiddordeb proffesiynol ac yn un o flaenoriaethau Llywodraeth Cymru (2020) gan fod y sgiliau a hyrwyddir trwy lythrennedd yn hanfodol i alluogi dysgwyr i fynegi eu hunain yn effeithiol, gwrando ar safbwyntiau eraill ac i ddatblygu i fod yn berson holliach. Pwysleisiwyd gan Estyn (2011) fod cysondeb ac agwedd yn dyngedfennol i sicrhau gwelliant mewn safonau llythrennedd yn yr ysgol.
Profodd yr ysgol ddewisol ei rhagoriaeth yn y maes, gydag Estyn (2017) yn nodi  fod yr ysgol yn medru dangos medrau llythrennedd cadarn ym mwyafrif ei disgyblion ac ei bod yn cynllunio ar gyfer y cyfrifoldeb yn effeithiol iawn drwy gydol yr ysgol.
Yn ogystal â’r rhesymau uchod, penderfynwyd ar y testun gan fod Donaldson (2015) wedi ei glustnodi fel un o’r tri chyfrifoldeb trawsgwricwlaidd a’i fod yn sgil allweddol i’w fagu a’i feithrin ym mhlant Cymru. Dywed ei fod yn angenrheidiol i athrawon integreiddio’r cyfrifoldeb yn ogystal â’i addysgu o fewn y maes dysgu. Dyma un o’r sgiliau y bwriedir ei fabwysiadu gan yr ymchwilydd er mwyn cychwyn gyrfa gyda dealltwriaeth gadarn o strategaethau er mwyn darparu’r agwedd yma yn llwyddiannus.
Ystyria’r ymchwilydd fod yna gynnydd sylweddol yn sgiliau llythrennedd plant Cymru ers 2015. Serch hynny, sylwer fod Cymru yn sgorio’n sylweddol is na gweddill y Deyrnas Unedig yn yr arholiadau PISA (2019) o ran darllen. Dywed Davies (2019) fod darllen yn sylfaen i ysgrifennu gan gyflwyno geirfa a strwythur hanfodol er mwyn codi safonau yn y maes dysgu a phrofiad Ieithoedd, Llythrennedd a Chyfathrebu. Yn ychwanegol i’r maes yma, mae sgiliau llythrennedd cadarn yn galluogi datblygiad safonol yn y meysydd arall.
Dealla’r ymchwilydd fod sgiliau llythrennedd yn dod yn naturiol iddi ac o achos hynny yn medru bod yn heriol i’w ddatblygu ym mhlant ail-iaith neu lai hyderus. Y gobaith yw, y bydd yr ymchwilydd yn magu hyder a gwybodaeth er mwyn darparu addysg gyfoethog a deallus, er mwyn sicrhau lles a dyfodol y disgyblion a addysgir.
Amcanion y prosiect ymchwil fydd:
· Datblygu ymwybyddiaeth a dealltwriaeth o’r Fframwaith Llythrennedd

· Ymchwilio strategaethau er mwyn codi safonau llythrennedd

· Darganfod barn ac agwedd plant tuag at sgiliau llythrennedd

· Arsylwi ymyraethau sy’n datblygu gallu llythrennol drwy’r ysgol

Yn y bennod nesaf bwriedir adolygu llenyddiaeth sy’n ymwneud â llythrennedd er mwyn cryfhau gwybodaeth a dealltwriaeth ac er mwyn dod i gasgliad ynglŷn â’r cwestiwn ymchwil. Bwriedir darllen a dadansoddi ystod eang o ffynonellau er mwyn sicrhau safbwynt teg a gwybyddol.
















Adolygiad Llenyddiaeth
Beth yw Llythrennedd?
Astudiodd Keefe a Copeland (2011) ddiffiniad o lythrennedd. Ystyriwyd agweddau megis unigolion ag anghenion helaeth am gefnogaeth, ar draws rhychwant eu hoes. Trafodwyd hawliau dynol a’r eisiau am lefel o lythrennedd cadarn er mwyn byw bywyd llawn. Diffiniwyd llythrennedd gan ddefnyddio pum egwyddor graidd sef: fod pob person yn medru caffael ar lythrennedd; ei fod yn hawl dynol; nid yw’n nodwedd sy’n bodoli yn yr unigolyn yn unig - mae’n creu cysylltiadau ag eraill; bod llythrennedd yn cynnwys cyfathrebu, cysylltu, ac yn darparu’r potensial i arwain at rymuso; ei fod yn gyfrifoldeb ar y cyd ar bawb yn y gymuned er mwyn trosglwyddo a derbyn gwybodaeth.
Dywed Mohammed (2020) fod llythrennedd yn rhoi gobaith i bobl. Datganodd fod llythrennedd yn gyfrifol am roi’r llwyfan i blant i gyrraedd eu llawn botensial. Nid oes diffiniad clir na chywir yn bodoli ond cytuna’r International Reading Association (2019) fod llythrennedd yn hawl ac yn sylfaen i addysg a bywyd plant.
Llythrennedd a’r cwricwlwm
Nododd Donaldson (2015, p.7) fod yna “..alw am bobl ifanc sydd â gwell lefelau o ran llythrennedd.” Defnyddiodd y datganiad yma i adeiladu sylfaen cadarn i lythrennedd o fewn y cwricwlwm newydd i Gymru. Mae llythrennedd yn perthyn i faes dysgu ac yn gyfrifoldeb trawsgwricwlaidd sydd â fframwaith ei hun.
Yn ôl y World Economic Forum (WEF) (2019)  roedd mwy na 100 miliwn o bobl ifanc  yn parhau i fod yn anllythrennog yn 2016. Serch hynny gwelwyd cynnydd aruthrol mewn cyfradd llythrennedd ieuenctid rhwng 15 a 24 oed ledled y byd rhwng 1985 a 2016. Gweler y graff canlynol (ffigwr 1) a greuwyd gyda gwybodaeth gan UNICEF (2019)



Ffigwr 1


Yn ôl UNICEF (2019) mewn tua dwy ran o dair o wledydd, mae llythrennedd ymhlith ieuenctid tua’r un safon i ddynion a menywod ifanc. Noda mai mewn rhai gwledydd trydydd byd mae gwahaniaethau rhyw yn creu bwlch cyrhaeddiad sylweddol sy’n effeithio’n fawr ar ystadegau byd-eang.
Dadansoddodd Trischitti (2017) ddata iechyd byd-eang gan nodi fod 8.2 miliwn yn dioddef o gancr, 17.3 miliwn yn dioddef o glefyd y galon, 422 miliwn yn dioddef o glefyd y siwgr sy’n darlunio materion difrifol i’r hil ddynol. Ychwanega fod dros biliwn o bobl yn anllythrennog sy’n swm sylweddol uwch na’r ffigurau dychrynllyd ym myd iechyd. Dadleua Trischitti (2017) os fyddai llythrennedd yn glefyd meddygol fe fyddai’r niferoedd yna yn epidemig. Noda Estyn (2016) fod llythrennedd yn hanfodol. Yn wahanol i’r clefydau iechyd, mae diffyg llythrennedd yn broblem a all gael ei datrys. Mae ymchwil a thechnegau ar gael er mwyn gwaredu diffyg llythrennedd yn gyfan gwbl.







Rôl athrawon
Mae rôl athrawon yn newid o fod yn ffynnon holl wybodaeth i fod yn hwylusydd sy’n bachu ac ymgysylltu dysgwyr i ddarganfod drostynt eu hunain. Mae’r newid yma’n allweddol er mwyn creu dysgwyr gydol oes sy’n amlbwrpas ac yn wydn. Un ffordd all athrawon sicrhau hyn, yw drwy drefnu profiadau perthnasol, ystyrlon i gefnogi addysg ac i greu diddordeb. Haera Hattie et al (2016, p.25) fod taith dysgu weledol yn galluogi gwelliannau sylweddol. Esbonia hyn drwy astudiaeth achos yn Ysgol Gynradd Keilor Views yn Awstralia. Etifeddwyd y dechneg oddi wrth ysgolion Seland Newydd.

Yn mwyafrif o ysgolion Seland Newydd ac Awstralia erbyn hyn, mae ysgolion cynhwysol yn defnyddio asesu fel arf pwrpasol a phroses barhaus ar gyfer gwneud dysgu pob myfyriwr yn weladwy. Dywed gweinidogaeth addysg Seland Newydd (2020) yn ystod y ddau ddegawd diwethaf, mae athrawon wedi ennill llawer iawn o wybodaeth am bŵer asesu i wella dysgu myfyrwyr a chefnogi gwell dealltwriaeth o’u cynnydd. Bu newid mewn pwyslais o asesiad crynodol i asesu ffurfiannol yn Seland Newydd, ac o asesu cyrhaeddiad dysgu i asesu ar gyfer dysgu. Mae egwyddorion ac arferion asesu ar gyfer dysgu yn caniatáu i fyfyrwyr ac athrawon fod yn hollol glir ynghylch y broses ddysgu a’i chanlyniadau. Dywed Hattie et al (2016, p.25) fod angen i athrawon ddeall yr effaith mae ei haddysgu yn ei gael ar fyfyrwyr er mwyn hunan adfyfyrio yn gyson, i wella safon a chynnydd ym mherfformiad y disgyblion. Esbonia fod angen i athrawon “Know Thy Impact” er mwyn bod yn athro effeithlon. 

Cytuna Fisher et al (2017, p.167) gyda phwysigrwydd effeithiolrwydd technegau dysgu hefyd. Honna fod unrhyw fath o asesu yn gallu cael ei ddefnyddio er mwyn darganfod effeithiolrwydd, y peth pwysig yw, beth mae athrawon yn wneud gyda’r data wedyn. Dadleua ei fod yn hanfodol fod athrawon yn asesu ac yn addysgu o’r man cyrhaeddiad yna er mwyn gwthio’r dysgu yn ei flaen, er mwyn sicrhau datblygiad effeithiol i bob disgybl.
Dadleua Fisher et al (2017, p.167) fod asesiadau diwedd cyfnod yn hollol amherthnasol i ddatblygiad y disgyblion. Serch hynny, mae’r llywodraeth yn disgwyl asesiadau PISA bob haf. Gwelwyd yn ffigwr 2 islaw fod Cymru yn dal i fod tu ôl i weddill y Deyrnas Unedig o ran sgoriau darllen. Gyda darllen yn sylfaen i addysg, mae’n amlwg fod angen i Gymru fabwysiadu technegau arloesol er mwyn rhoi gwell llwyfan i addysg plant Cymru.




Ffigwr 2 – Sgoriau Darllen PISA (2019)

Rôl rhieni
Mae gan rieni gyfrifoldeb cymdeithasol i gefnogi addysg lythrennog eu plant. Yn ôl Moss (2017) mae 50% o garcharorion y Deyrnas Unedig yn anllythrennog a chanran uchel arall â sgiliau llythrennedd gwan. Cyhoeddwyd yn y Literacy Trust UK (2020) fod 1 ym mhob 8, felly 12% (216,000 o bobl) o oedolion Cymru gyda diffyg sgiliau llythrennedd sylfaenol. Astudiodd Topping (1996, p.149) effeithiolrwydd llythrennedd teuluol a’i ddylanwad ar sgiliau llythrennedd unigolion. Dywed fod llythrennedd teuluol yn rhoi mwy o ddylanwad dros ddatblygu sgiliau disgyblion, gan fod gofynion llythrennedd yn cynyddu ac yn aml-newidol. Noda fod darllen gyda phlant adref a nodi mewn dyddiadur unrhyw sylwadau perthnasol yn fodd cadarnhaol o wella diddordeb a dealltwriaeth plant. Yn ychwanegol, esboniodd fod agwedd a chyfranogiad rhieni yn elfennau hanfodol er mwyn cyrraedd canlyniadau positif. Cytuna Wolfendale (1996, p.164) fod rôl rhieni  a’u cyfranogiad wrth gefnogi eu plant i ddarllen yn cryfhau perthynas y plant gyda llythrennedd. Sonia amdanynt fel ffenomenau sy’n mynd law yn llaw gyda’i gilydd.
Llafar
Mae’r llinyn Llafaredd yng nghwricwlwm Cymru yn canolbwyntio ar dair agwedd sef Siarad, Gwrando a Chydweithio a thrafod. Disgwylir i’r sgiliau yma gael eu datblygu o fewn gwersi ieithyddol ac yn drawsgwricwlaidd drwy’r pynciau a thrwy fywyd yr ysgol. Mae datblygu llafaredd yn galluogi disgyblion i gaffael geirfa a dealltwriaeth cystrawen er mwyn gallu gwneud synnwyr o ddarllen ac i allu ysgrifennu’n llwyddiannus. Cyhoedda Barnes (1988, p.53):
“What is needed is not a new mini-subject, oracy, but a changed 
 pattern of teaching across the curriculum.”

Ers hynny, mae dros ddeg blwyddyn ar hugain wedi bod. Mae cwricwlwm newydd Cymru wedi’i seilio ar argymhellion Donaldson (2015) ac yn cael ei sefydlu erbyn 2021. Ystyrir fod yr hyn a ddywedodd Barnes yn 1988 yn dal i fod yn briodol ac yn galonogol i’r ffordd o ddysgu yng Nghymru y flwyddyn nesaf.
Sonia Nichol ac Andrews (2018) am Lafaredd-Dialog. Dywed fod angen llwyfan priodol i siarad yn yr ysgol. Esboniwyd fod plant yn naturiol yn holi cwestiynau ac yn dangos chwilfrydedd o’r cychwyn cyntaf. Yn anffodus, yn aml, nid oes ymateb, o achos amseru gwael neu fod yr athrawes neu’r rhiant yn brysur ar y pryd. Mae hyn yn arwain at leihad mewn chwilfrydedd a holi yn y pen draw. Gall hyn ond sicrhau gostyngiad mewn datblygiad unigolyn gan nad ydynt yn amsugno’r wybodaeth berthnasol ac maent yn colli allan ar straeon hanesyddol a all eu sbarduno o’r cwestiwn a holwyd. Ystyria Nichol a Andrews (2018, p. 621) chwe swyddogaeth sy’n hanfodol er mwyn addysgu’n llwyddiannus. Mae’r swyddogaethau yn cynnwys: meddwl, cyfathrebu, dysgu, ymgysylltiad democrataidd, addysgu ac asesu. Mae Haworth (2001, p.18) hefyd yn sôn am Lafaredd-Dialog a’i bwysigrwydd i ddatblygiad holliach plant. Dywed, yn ddelfrydol, byddai dosbarthiadau cyfan yn dilyn cyfarwyddyd i ryngweithio. Byddwn yn dadlau na fyddai amodau rhyngweithio dosbarth cyfan yn y mwyafrif o ystafelloedd dosbarth er mwyn meithrin y cyfnewid a all ddigwydd rhwng grwpiau llai.
Darllen
Dywed Stuart et al (1999, p.109, gwelwyd yn Oakhill a Beard)  fod darllen fel “accessing meaning through printed words.” Mae datblygu gweithdrefnau i adnabod geiriau yn gallu bod yn heriol i blant. Mae caffael geirfa plant wedi’i seilio ar eu dadansoddiad ffonolegol o eiriau llafar y maent wedi eu clywed yn flaenorol. Profodd Stuart et al (1999) yr awgrym hwn mewn arbrawf gyda phlant pump oed yn eu tymor cyntaf yn yr ysgol. Roeddent yn damcaniaethu, os yw dadansoddiadau ffonolegol yn sail i gaffael geirfa golwg, yna dylai plant pump oed sy’n ymwybodol o dechnegau ffonolegol ddysgu geirfa golwg yn gyflymach na disgyblion nad ydyn nhw’n ymwybodol o’r technegau. Rhaglen boblogaidd yng Nghymru ers 2008 er mwyn datblygu ffoneg yw Tric a Chlic. Erbyn hyn mae’n ymyrraeth ym mwyafrif o ysgolion Cymru ac yn cael ei ddefnyddio’n ddyddiol. Maent wedi datblygu i gynnig sawl gwahanol dechneg dysgu er mwyn apelio a chefnogi pob dysgwr.
Mae gemau digidol yn darparu cyfleoedd cyffrous a deniadol i blant i ddarllen. Mae mwyafrif ohonynt yn gofyn i blant syntheseiddio a gweithredu ar y wybodaeth a gyflwynir. Mae plant yn gwneud hyn heb unrhyw wrthwynebiad gan nad ydynt yn cysylltu ef â darllen traddodiadol megis llyfrau. Mae angen i athrawon a rhieni fod yn fwy agored i ddarllen amgen a symud wrth gyfyngu darllen i lyfrau yn unig. Honna Garcia (2020) fod hoffi neu rannu erthygl ar-lein yn ymhelaethu sut mae ef yn uniaethu a chynnwys yr erthygl. Medrai atodi sylwadau ei hun wrth rannu neu hyd yn oed atodi hashnodau iddo er mwyn creu sgwrs ehangach gyda phobl a’r un diddordeb; mae’r math yma o anodi yn darlunio darllen a churadu fel gweithgaredd sy’n mynd law yn llaw gydag amgylchedd llawn cyfryngau yn y byd ohoni heddiw.
Er bod awgrymiadau Garcia (2020) o weithgareddau cyfoes yn medru dod ar draws yn an-addysgiadol rhaid nodi y gallai llawer o blant ffeindio’r ddisgyblaeth yn ddeniadol ac yn hwylus. Mae ymgorffori’r gweithgareddau darllen amlfodd yma yn ein haddysgeg yn ymwneud â llawer mwy nag annog chwarae a chynnig gweithgareddau sy’n berthnasol yn ein cymdeithas bresennol. Mae’n fater o degwch ac o gydnabyddiaeth o ddiddordebau ac arbenigedd ein plant. Wrth gyfyngu ein diffiniadau a’n hasesiadau o ddarllen i ddulliau cyfyngol sy’n fraint arferion academaidd hanesyddol yn unig, rydym yn anwybyddu’r lefelau helaeth o arbenigedd a all feithrin ymgysylltiadau cadarnhaol ym mhlant y dyfodol.
Ysgrifennu
Ystyrir ysgrifennu i fod yn sgil angenrheidiol er mwyn datblygu i fod yn oedolyn academaidd neu lwyddiannus. Gall sgiliau ysgrifenedig gwan arwain at rwystrau cyrhaeddiad gydol oes. Er mwyn sicrhau rhuglder ysgrifenedig, mae llafaredd a’r gallu i ddarllen yn allweddol. Yn ôl Ohio State University (2019, gwelwyd yn ScienceDaily) mae plant sydd wedi gwrando a’r stori y diwrnod yn amsugno tua 280,000 fwy o eiriau na’u cyfoedion sydd heb gael stori yn aml erbyn eu bod yn 5 oed. Mae hyn yn paratoi’r plant yma yn well ar gyfer dechrau darllen. Mae llawer o strategaethau i gynyddu a chyfoethogi geirfa plant. Un strategaeth lwyddiannus yw dysgu drwy dechneg Pie Corbett.
Astudiodd Corbett (2020) allu plant dosbarth derbyn, sef plant 4-5 oed, i adrodd stori. Ar ddechrau’r flwyddyn, dim ond 2% o’r plant sampl oedd yn gallu ailadrodd stori gyfan. Erbyn diwedd y flwyddyn, roedd 76% ohonynt yn ailadrodd stori gyfan mewn cyrhaeddiad Saesneg rugl safonol. Gyda’g ystadegau sylweddol, mae’n amlwg yn strategaeth a all godi safonau llythrennedd plant yn llwyddiannus.
Serch yr holl strategaethau, mae yna lawer o rwystrau ac anawsterau ieithyddol i’w hwynebu. Mae 1 o bob 10 yn y Deyrnas Unedig yn dioddef o ddyslecsia (NHS Cymru, 2020). Disgrifia Wearmouth et al (2003, p.23) dyslecsia fel cysyniad seicolegol o anawsterau sydd yn cyfeirio at y ffordd y mae unigolion yn prosesu gwybodaeth wybyddol. Hynny yw, mae’r ffordd maent yn prosesu gwybodaeth yn gymysglyd ac yn arwain at deimlad rhwystredig wrth ddarllen. Dywed NHS Cymru (2020) fod ymyraethau ffoneg yn gallu helpu drwy gadarnhau y synau bach cyn symud i destunau mwy dwys. Wrth i ysgolion gyflwyno rhaglenni megis Tric a Chlic  fel rhan ddyddiol o’r amserlen ysgol maent yn sicrhau cynhwysiant i bob un.
Dengys Ysgol Gynradd Gymunedol Hafod-y-Wern ddulliau addysgu blaengar drwy gyflwyno strategaeth ‘Atalnodi Kung Fu.’ Mae yna symudiad crefft ymladd yn cael ei gysylltu â phob atalnod. Wrth ddarllen ar y cyd maent yn cyflwyno’r symudiadau a’r synau er mwyn cadarnhau’r defnydd o atalnodi. Dywed Estyn (2009, p.29) fod defnydd o atalnodi plant Cyfnod Allweddol Dau, yn enwedig y bechgyn, wedi cynyddu a gwella’n sylweddol ers iddynt gyflwyno’r strategaeth. Mae hyn yn cysylltu gyda theori Froebel (1782-1852, gwelwyd yn Pound, 2014, p.17) o ddysgu trwy wneud a symud.
















Methodoleg

Cynhaliwyd yr ymchwil drwy ddilyn cynllun BERA (2018). Atodwyd y ffurflen foeseg berthnasol yn atodiad 1. Deallir pwysigrwydd moeseg er mwyn cynnal gwaith ymchwil proffesiynol a dilys gan warchod gwybodaeth y dysgwyr a’r athrawon yn ôl Deddf Diogelu Data (2018). Mae’r Ddeddf Diogelu Data yn bwysig oherwydd ei bod yn darparu canllawiau a rheolau arfer dda i sefydliadau a’r Llywodraeth i’w dilyn ar sut i ddefnyddio data personol gan gynnwys: rheoleiddio prosesu data personol a galluogi’r Awdurdod Diogelu Data i orfodi’r rheolau hynny.
Defnyddiwyd ymchwil cynradd er mwyn casglu gwybodaeth llaw gyntaf trwy holiaduron, sgyrsiau anffurfiol ac arsylwadau. Ymchwiliwyd yn eilradd i gasglu safbwyntiau trwy ddarllen yn eang er mwyn creu llun teg a gwybodus i gefnogi’r ymchwil. Ystyrir y tair elfen: Llafar, Darllen ac Ysgrifennu ar wahân cyn eu cymhwyso i’r term llythrennedd. Dywed Beveridge (golygwyd gan Rudduck a McIntyre,1998, p.91) fod ymchwil yn hanfodol i addysg. Esbonia ei fod yn allweddol darganfod datrysiadau ac nid yn unig y problemau wrth ymchwilio. Galluoga hyn ddylanwad cadarnhaol ar bolisi yn hytrach na niweidio enw da ysgolion yn unig.
Darllenwyd llenyddiaeth eang ar sut i gynnal ymchwil a sut i greu holiaduron a chwestiynau agored a chaeedig er mwyn cynhyrchu data pwrpasol, er mwyn ymateb i’r cwestiwn ymchwil. Dywed Grix (2004, p.128) fod holiaduron yn fwy effeithlon pan gânt eu defnyddio ar y cyd â dulliau eraill, yn enwedig amrywiaethau o’r dechneg cyfweld.
Penderfynwyd cymryd sampl gwybodaeth o’r Cyfnod Sylfaen a Chyfnod Allweddol Dau er mwyn dilyn dymuniadau’r ysgol. Crëwyd holiadur tabl bar ar gyfer y Cyfnod Sylfaen. (Atodiad 2)  Roedd iaith y cwestiynau wedi ei symleiddio er mwyn hwyluso’r broses a sicrhau dealltwriaeth y disgyblion ifanc. Roedd yr athrawes yn holi y cwestiwn ac yn nodi, mewn dull tabl bar, ymatebion dosbarth cyfan. Cynigwyd i’r plant gau eu llygaid er mwyn sicrhau ymatebion gwir a chyfrinachol i leihau siawns o duedd. Dadleua Warwick a Chaplain (golygwyd gan Wilson, 2013, p.60)  fod casglu data gan blant ifanc yn codi heriau ynddo ei hun gyda’g un o’r rhai pennaf yn codi fel gogwydd dymunoldeb cymdeithasol. Dengys hyn ei fod yn dyngedfennol i gofnodi ymatebion heb duedd gogwydd.
Er mwyn disgyblion Cyfnod Allweddol Dau roedd yr holiadur yn cynnwys cwestiynau agored a chaeedig er mwyn hwyluso bodlonrwydd i’w cwblhau ac er mwyn casglu data perthnasol i’r ymchwil. (Atodiad 3) Mae sicrhau ymchwil ansoddol yn golygu fod teimlad a barn y disgyblion yn fwy amlwg. Nododd Punch a Oancea (2014, p.293) fod cymysg o ddata meintiol ac ansoddol yn fwy effeithlon er mwyn dod i wir ganlyniad. Serch hynny, rhybuddia Wellington (2000, p.133) fod tueddiad i ymchwilwyr or-gasglu data ansoddol a pheidio ei ddadansoddi yn ddigon trylwyr. Cadwyd hyn mewn cof wrth ystyried y dasg, gan gasglu data meintiol yn bennaf. Sicrheuwyd fod cynorthwywraig yn eistedd gyda’r grŵp i ateb unrhyw gwestiynau oedd yn codi o’r holiadur.
Casglwyd data cynradd pellach oddi wrth y disgyblion drwy wrando ar lais y plant mewn sgyrsiau anffurfiol trwy gydol yr wythnos. Dywed Wellington (2000, p.71) fod sgwrsio’n anffurfiol neu mewn modd cyfweld dwy ffordd, yn procio teimladau, gwerthoedd, safbwyntiau a rhagfarn pobl mewn ffordd naturiol.
Arsylwyd ar yr addysg a ddarparwyd drwy fynychu taith ddysgu o amgylch yr ysgol a threulio tua chwarter awr ym mhob dosbarth. Yna, ystyriwyd pa ddosbarthiadau neu ymyraethau fyddai’n fuddiannol i’r ymchwil a threuliwyd mwy o amser yno. Haera Edwards (golygwyd gan O’Hanon,1996, p.142) fod ymchwil effaith yn “essential to the learning process of student teachers.”
Yn olaf, crëwyd holiadur staff er mwyn deall y problemau iaith y maent yn eu hwynebu a sut mae’r ymyraethau yn mynd i’r afael â’r heriau yna. Holwyd hefyd am sut mae’r ysgol yn dathlu ac yn gwobrwyo llythrennedd cadarn o fewn yr ysgol. (Atodiad 4)
Gyda phob dull ymchwil mae yna gyfyngiadau yn gysylltiedig. Drwy dderbyn a pharchu dymuniadau’r ysgol ddewisol, mae’r sampl ymchwil yn fach. Mae hyn yn gallu arwain at ganlyniadau crynodedig neu dueddiadau anghyson. Yn ogystal â hynny mae plant cynradd yn tueddu i fod eisiau plesio ac yn fedrus i allu ymateb yn y modd priodol yn hytrach na rhoddi eu gwir ymatebion. Cyfyngiad posib arall yw bod staff eisiau ymateb yn bositif er mwyn cynnal enw da’r ysgol ac felly, efallai’n rhwystredig neu’n dala nôl yn eu hymatebion.
Yn y bennod nesaf, bwriadir datgan a dadansoddi canlyniadau’r ymchwil er mwyn dod at gasgliad trylwyr ynglŷn â’r cwestiwn ymchwil.








Canlyniadau a Thrafodaeth

Er mwyn casglu gwybodaeth ac ymchwilio mewn i ymyraethau llythrennedd, treuliwyd amser mewn ysgol ddewisol sy’n rhagori mewn addysgu llythrennedd. Dywed Estyn (2017) fod athrawon yr ysgol yn cynllunio’n  effeithiol iawn drwy’r ysgol, gan roi sylw manwl i ofynion y Fframwaith Llythrennedd. Yn ogystal â hynny, nodwyd fod gan fwyafrif y disgyblion fedrau llythrennedd cadarn.
Ar y cyfan, dengys plant yr ysgol ymchwil, hyder yn eu defnydd o sgiliau llythrennedd yn drawsgwricwlaidd. Trafodwyd dealltwriaeth y plant o bwysigrwydd llythrennedd a sut y gall y wybodaeth yma eu galluogi i gael swyddi yn y dyfodol trwy ddefnyddio’r sgiliau a ddatblygwyd. 
Cyfnod Sylfaen
Holwyd plant blwyddyn 1 a blwyddyn 2B er mwyn canfod y dystiolaeth ganlynol. Mae 62% o’r plant yn mwynhau gwrando ar stori. Mae canran sylweddol yn nodi eu bod yn mwynhau darllen ac ysgrifennu. Diddorol oedd nodi fod canran uchel o ddisgyblion y cyfnod sylfaen ddim yn hoff o siarad mewn pâr o fewn gwersi, gyda llawer yn ffafrio sgwrsio mewn grŵp. Cyhoeddodd Llywodraeth Cymru (2010) ddogfen canllaw ar sut i ddatblygu meddwl ac asesu ar gyfer dysgu yn yr ystafell ddosbarth. Nodwyd fod gweithio mewn grŵp yn sicrhau addysg gynhwysol i bawb os oedd modelu clir yn ei le. Ystyriwyd fod 80% o beth mae plant yn ei ddysgu yn dod oddi wrth eu cyd-ddisgyblion. Sonnir am waith Vygotsky (1896-1934) gan nodi fod plant yn cyflawni’n well wrth gyd-weithio. Cred Vygotsky fod datblygu iaith a’r gallu i fynegi syniadau yn ganolog i ddysgu a datblygiad plant. Gwelir canlyniadau yr holiadur yn ffigwr 3 islaw:
Ffigwr 3



Cyfnod Allweddol Dau
Cwblheuodd grŵp o blant blwyddyn 4 a 6 holiadur er mwyn yr ymchwil canlynol. Gwêl plant cyfnod allweddol dau werth mewn darllen. Nodwyd fod yna lu o lyfrau diddorol ar gael yn yr ysgol. Ym mlwyddyn 4 roedd y disgyblion yn hyderus i siarad mewn pâr ac o fewn grŵp. Erbyn blwyddyn 6 roeddent yn hapus i siarad o flaen y dosbarth ac o flaen yr ysgol gyfan. Dengys hyn ddatblygiad clir yn eu hyder a’i sgiliau llythrennedd. Diddorol oedd darganfod nad oeddent yn derbyn gwersi ieithyddol tu allan i’r dosbarth. Galwa Robinson (2015, p.xvi) am newid radical i’r system addysg sy’n personoli dysgu gan sicrhau addysg fwy holistaidd. Byddai addysgu iaith trwy fod allan ym myd natur yn un strategaeth a allai gefnogi gweledigaeth Robinson i ddatblygu creadigrwydd ac ymdeimlad o berthyn i’r byd ym mhlant cyfnod allweddol dau. Cred Robertson (2014, p.10) fod angen profiadau awyr agored ar blant i ddeall materion eang fel cynhesu byd eang a newidiadau yn yr hinsawdd. Mae hyn yn cynnwys cyfleoedd i brofi lleoliadau gwyllt. 
Wrth iddynt symud drwy’r ysgol, gall cymryd rhan mewn prosiectau cydweithredol, sy’n seiliedig ar weithredu o fewn y gymuned leol fod yn berthnasol hefyd. Dilyniant datblygiadol sy’n briodol er mwyn sicrhau profiadau uniongyrchol ehangach sy’n annog plant i gael gwell dealltwriaeth o brosesau naturiol. Cytuna Porter (2018, p.1) gyda Robertson (2014) gan nodi buddiannau lawer er mwyn addysgu tu allan er mwyn cynnydd a datblygiad holliach plant. Sonia am les meddwl a phroblemau gorbwysai pobl ifanc a sut all addysg allanol ddatblygu egwyddorion craidd i blant ysgol.
Esbonia Porter (2018, p.107) for angen addysgu iaith y tu allan er mwyn datblygu cariad tuag at y pynciau. Dywed fod angen i blant brofi amgylcheddau gwahanol er mwyn mwynhau darllen amdanynt ac i gefnogi disgrifio ac ysgrifennu am yr ardaloedd yma. Mae angen iddynt weld, teimlo, arogli a gwrando ar yr amgylchedd er mwyn gwir werthfawrogi storiâu a gwaith ysgrifenedig. Tueddiad ysgolion yw i fodeli ddisgrifiadau i blant, ond nid oes modd mwy effeithlon o godi safonau a sicrhau dealltwriaeth na thrwy roddi profiadau uniongyrchol, llaw gyntaf i ddisgyblion. Mae’r credoau yma yn dilyn theori Rousseau (1712-1778, gwelwyd yn Pound, 2014, p.6) sef darparu rhyddid ac integreiddio â natur.
Yr Athrawon
Nodwyd gan y staff mai’r problemau ieithyddol mwyaf y maent yn eu gweld yw y rhai sy’n wynebu disgyblion di-gymraeg. Esboniwyd fod gallu disgyblion y Cyfnod Sylfaen i esbonio ac egluro drwy gyfrwng y Gymraeg yn wan a bod hyn yn gallu bod yn heriol. Cyhoeddodd Jones (2012 ,p.64) mai 18.8% o blant tair i bedair oed Cymru, oedd yn dechrau’r ysgol yn gallu siarad Cymraeg yn 2001. Bwriad Llywodraeth Cymru (2017, p.4) yw bod miliwn o siaradwyr Cymraeg yng Nghymru erbyn 2050. Anelwyd at gynyddu’r nifer o siaradwyr Cymraeg, cynyddu defnydd o’r Gymraeg a chreu amodau ffafriol er mwyn sicrhau ffyniant yr iaith. Mae’n amlwg fod rôl ysgolion Cymru yn rhan galonogol i’r weledigaeth yma. Gyda hyn mewn cof, mae angen sicrhau fod ffynonellau ac adnoddau dilys gan yr athrawon er mwyn darparu addysg ddiwnïad.
Mae dealltwriaeth cystrawen Cymraeg a'r gallu i drawsieithu yng Nghyfnod Allweddol Dau yn gallu bod yn her. Bwriada’r ysgol wella hyn drwy ddefnyddio dull drilio difyr yn y Cyfnod Sylfaen. Defnyddiwyd matiau iaith cystrawen yn rheolaidd. Mae hyn yn rhywbeth sydd yn cael ei weithredu drwy gydol yr ysgol er mwyn ceisio codi safonau yng Nghyfnod Allweddol Dau. Ystyrir y dull o “ddrilio” cyson ar batrymau yn ddull llwyddiannus o hybu disgyblion i siarad ac ysgrifennu’n gywir. Y mae athrawon Gwella’r Gymraeg Sir Gar yn defnyddio banc o gwestiynau ac atebion er mwyn hybu i’r plant siarad yn gywir.
Ystyrir fod defnyddio cystrawen gadarn a chywir yn holl bwysig. Y cam cyntaf i ddatblygu cystrawen gywir yw trwy gael athrawon a staff cynorthwyol i fodelu iaith gywrain a chywir. Yn y blynyddoedd diwethaf mabwysiadodd yr ysgol ddewisol ddull “Pie Corbett” i gyflwyno patrymau a chystrawennau cywir a diddorol i’w disgyblion. Dewiswyd llawer o chwedlau a storiâu traddodiadol i’w hadrodd, storiâu yr oedd y disgyblion yn gyfarwydd â nhw.
I ddechrau, mae’r disgyblion yn gwrando’n astud ar y storiâu ac yna maent yn cyd-adrodd y stori a’i mapio trwy greu dilyniant o luniau. Ychwanegant symudiadau corfforol wrth ddweud y stori. Credir fod y symudiadau hyn yn cynorthwyo’r disgyblion i gofio cystrawennau’r stori. Y cam nesaf, yw iddynt ddefnyddio’r cystrawennau gwreiddiol, ond i addasu’r stori gyda'u cymeriadau a golygfeydd eu hunain. Drwy ddefnyddio ac ail adodd y patrymau y maent yn tyfu’n iaith gyfarwydd  i’r disgyblion.
Trwy ail-adrodd yr un patrymau drosodd a throsodd, mae’r plant yn cofio’r gystrawen. Erbyn eleni, mae’r ysgol yn defnyddio apiau pwrpasol ac adnoddau ar safle HWB sy’n gwneud rhywbeth tebyg.
Defnyddir templed siarad ac ysgrifennu mewn llawer o ysgolion. Y mae’r sgaffaldiau yma yn rhoi model cywir ar gyfer y dysgwr, gan awgrymu gwahanol ansoddeiriau a berfau i’w defnyddio. Trwy gydol yr ysgol ddewisol maent yn rhoddir awgrymiadau dechrau brawddegau i’r disgyblion a grid ansoddair wedyn i ymestyn y brawddegau.
Ysgrifennwyd sawl llyfr gan awduron megis Meinir Ebbsworth sy’n cynnwys ymarferion ar wella iaith a defnyddio cystrawennau cywir, ac mae llawer o ysgolion gan gynnwys yr ysgol ddewisol yn eu defnyddio.
Dathlwyd yr iaith yn yr ysgol drwy ddefnydd o’r ‘Castell Cymro Campus.’ Mae theori Skinner (1904-1990, gwelwyd yn Pound, 2014, p.56) yn cefnogi gwobrwyo er mwyn hybu ymddygiad a hyfforddiant. Nododd yr athrawon fod y gwobrwyo yn hybu defnydd o’r iaith Gymraeg yn yr ysgol.
Arsylwadau y Cyfnod Sylfaen
Arsylwyd addysg gyfoethog a phwrpasol yn y cyfnod sylfaen. Roedd y plant yn gwbl annibynnol ac yn deall eu gwaith. Roedd y plant yn hyderus wrth esbonio eu tasgau ac yn hapus i arddangos eu gwaith.
Gwelwyd llu o strategaethau i gefnogi a datblygu sgiliau llythrennedd. Defnyddiwyd lluniau gweledol er mwyn cynorthwyo’r eirfa megis ‘clustiau’n gwrando,’ ‘llygaid yn edrych.’ Roedd hyn yn amlwg yn cefnogi’r disgyblion heb Gymraeg fel iaith gyntaf.
Clywyd llawer o ganu er mwyn ehangu geirfa a chefnogi’r gallu i leisio brawddegau llawn. Gwneir hyn gan ddefnyddio stymiau a gwrthrychau, eto i gefnogi dealltwriaeth. Yn ôl Estyn (2013, p.17) mae plant yn mwynhau rhythm caneuon ac yn aml yn canu’r caneuon maent wedi dysgu yn yr ysgol mewn lleoedd eraill. Gall hyn hybu defnydd yr iaith. Dywed hefyd bod rhai caneuon yn rhoi cyfleoedd i blant ddysgu ymadroddion Cymraeg newydd neu fwy cymhleth.
Arsylwyd grŵp ymyrraeth yn adeiladu brawddegau gan ddefnyddio blociau a symudiadau. Modelwyd brawddeg gan y cynorthwyydd megis “Rydw i’n hoffi oren,” a disgwyliwyd i’r plant symud bloc ymlaen am bob gair. Wedi iddynt wneud hyn, roedd disgwyl iddynt gyfri’r blociau sy’n cysylltu gyda’r fframwaith rhifedd. Yna, disgwylid iddynt neidio’r geiriau, oedd yn amlwg yn annog y dysgu. Theory Dewey (1859-1952, gwelwyd yn Pound, 2014, p.27) oedd bod plant yn dysgu trwy wneud a drwy fod yn weithredol. Datblygodd Dewey y syniad yma gan Froebel (1782-1852, gwelwyd yn Pound, 2014, p.18) oedd yn rhoi blaenoriaeth i ddysgu drwy chwarae.
Gwelwyd cyfarchion yn cael eu hymarfer mewn gwahanol leisiau er mwyn creu sbri. Dilynwyd gyda chanu dyddiau’r wythnos a’r misoedd.
Gwelwyd plant yn paru ac yn trafod brawddegau disgrifio er mwyn cyfoethogi eu hansoddeiriau. Modelai’r athrawes ddechrau brawddeg disgrifio er mwyn sicrhau cywirdeb iaith. Sicrha hyn waith ysgrifenedig o safon. Sonia Pound (2014, p.53) am theori Vygotsky (1896-1934) 
“Vygotsky believed that talking is neccessary to clarify important points
 but also that talking with others helps us to learn more about 
 communication.”
Dengys hyn fod trafod yn angenrheidiol i ddatblygiad cyfathrebu a phrosesu geirfa, teimladau a meddyliau. Mae plant yn amsugno mynegiadau’r wyneb yn ogystal â phrosesau holi athrawon a’u cyfoedion. Dengys hyn fod trafod sgiliau yn sicrhau fwy na datblygiad iaith yn unig ac yn helpu datblygu’r plentyn yn feddyliol ac yn gymdeithasol.
Arsylwadau Cyfnod Allweddol Dau
Pleser oedd nodi dilyniant clir yn y ddarpariaeth llythrennedd ar draws y cwricwlwm o’r Cyfnod Sylfaen i ddiwedd Cyfnod Allweddol Dau. Sylwyd ar frwdfrydedd y plant tuag at eu gwaith, a rhaid nodi eu parodrwydd a’u hymwybyddiaeth i siarad yn hyderus wrth esbonio ei heriau. Mae hyn yn dangos eu gallu i gyrraedd y sgil canlynol yn y fframwaith llythrennedd:
“siarad am bethau y maent wedi’u llunio neu wedi’u gwneud, gan esbonio’r broses.”
(Llywodraeth Cymru, 2008)
Gwelwyd disgyblion yn ymarfer eu sgiliau cyfieithu mewn tasg annibynnol ar blanhigion lleol er mwyn creu poster i’w gyflwyno.
Her ddiddorol a arsylwyd oedd dadansoddi lluniau ar lafar gyda phartner yn ffilmio. Esboniwyd pa ffotograffau oedd wedi’i golygu a sut oeddent yn ymwybodol o hynny.
Cafodd yr arweinwyr digidol gyfle i gyflwyno gwybodaeth e-ddiogelwch mewn gwasanaeth ysgol gyfan. Datblyga hyn hyder i siarad yn gyhoeddus.
Gwelwyd pwyslais cryf ar ddatblygu brawddegau a modeli iaith lafar gywir ac aeddfed erbyn blwyddyn chwech gyda chwestiynu agored yn rhan naturiol o sgwrs yn y dosbarth.
Arsylwyd her annibynnol lle'r oedd disgyblion yn rhannu a dadlau eu barn ar Santes Dwynwen. Roedd yr her wedi’i chefnogi gyda bwrdd patrwm brawddeg a geirfa wych.
Gwelwyd perthynas naturiol yn cael ei datblygu rhwng iaith a’r celfyddydau lle bu disgyblion yn creu darlun mewn techneg arlunydd Cymreig ac yn ysgrifennu rhigwm i fynd gyda’i darlun. Roedd hyn yn syniad hyfryd.
Arddangoswyd gramadeg ac ansoddeiriau gwych ar waliau’r ysgol i gefnogi’r disgyblion ar lafar ac yn ysgrifenedig. Mae modeli iaith o safon yn hanfodol er mwyn codi safonau.
Ymyraethau
Mae ymyraethau ieithyddol yr ysgol ddewisol yn wych. Arsylwyd ar dechnegau Seinyddol, Tric a Chlic ac amser 1 i 1 yn llwyddiannus iawn drwy gydol yr ysgol.
Seinyddol
Darparwyd pecyn Seinyddol sy’n addas i blant o 3 i 7 gan yr ysgol. Gwelwyd sesiynau cam wrth gam oedd yn galluogi cynnydd pwrpasol i ystod eang o gyraeddiadau. Roedd y sesiynau wedi’i gynhyrchu er mwyn ymestyn sgiliau a hyder y plant. Yn ystod y sesiwn a arsylwyd, gwelwyd cyfuniad o sgiliau ieithyddol, mathemategol a chorfforol yn cael eu haddysgu. Dilynai’r ymyrraeth yma fodel rhyngddisgyblaethol trawsgwricwlaidd Barnes (2015, p.72-73) lle mae dulliau yn anelu at ddilyniant mewn dau bwnc neu fwy, ac yn hyrwyddo meddwl creadigol drwy greu cysylltiadau rhwng y pynciau dan sylw. Mae dysgu mewn modd rhyngddisgyblaethol yn digwydd pan fydd pynciau yn ymrwymedig er mwyn egluro, deall, mynegi profiad neu i ddatrys problemau. Mae’r dechneg drawsgwricwlaidd yma yn cyd fynd gyda gweledigaeth Donaldson (2015, p.40) fod angen plethu pynciau gyda’i gilydd er mwyn i blant gael gwell syniad, bwriad a phwrpas i’r sgiliau y maent yn eu dysgu.


[bookmark: _GoBack]Tric a Chlic
Mae Tric a Chlic yn rhaglen ffoneg boblogaidd iawn sydd wedi ei datblygu gan Ganolfan Peniarth. Mae’r adnodd yn cynnwys cynllun darllen ffonig synthetig blaengar a systematig ar gyfer y Cyfnod Sylfaen. Gall hefyd gael ei ddefnyddio yng Nghyfnod Allweddol Dau ar gyfer plant sy’n ymuno â ffrwd Gymraeg yn hwyrach. Mae’r ymyrraeth yn ymgorffori tri cham datblygiad i sicrhau dilyniant. Mae hefyd ap rhyngweithiol ar gael sy’n cyd-fynd â’r ymyrraeth. Defnyddiai’r  ysgol ddewisol yr ymyrraeth yma yn ddyddiol yn y Cyfnod Sylfaen er mwyn cadarnhau ac atgyfnerthu’r iaith.
1 i 1 
Sylwyd ar ddefnydd da o gynorthwywragedd yn yr ysgol ddewisol. Roeddent wedi’u dosbarthu’n bwrpasol ar bob adeg er mwyn sicrhau sylw a chefnogaeth i bob plentyn. Arsylwyd sesiynau 1 i 1 yng Nghyfnod Allweddol Dau i gynorthwyo iaith yn bennaf. Roedd y sesiynau’n cynnwys datblygiad o sgiliau gwrando er mwyn ysgrifennu. Roedd disgwyl i’r disgybl wrando ar frawddeg a’i ysgrifennu. Dyma’r sgil bennaf oedd angen i’r plentyn ddatblygu er mwyn codi safonau.
Defnyddiwyd y staff cynorthwyol i’w llawn botensial er mwyn sicrhau sylw i bob plentyn. Roedd defnydd da o ardaloedd yr ysgol yn amlwg i’w gweld yn gyson. Roedd sawl ardal her yn cael ei defnyddio gan sawl dosbarth. Roedd hyn yn annog teimlad o gymuned ac yn annog sgwrs ac eglurhad rhwng y plant am ei gwaith.
Mae arsylwi arfer dda yn gyfle cyfoethog er mwyn clustnodi strategaethau er mwyn arfer ragorol fel darpar athro. Arsylwyd nifer o strategaethau ac ymyraethau er mwyn cefnogi disgyblion gyda llythrennedd. Gwelwyd technegau di-ri yn yr ysgol ddewisol. Gwelwyd pwysigrwydd gofyn i’r plant sut maent yn teimlo er mwyn addasu’r ddarpariaeth. Yn ogystal â hyn, sylweddolwyd pwysigrwydd modeli iaith lafar raenus ar bob achlysur er mwyn annog cywirdeb iaith.
Gwelir rhestr o rai ymyraethau a ddefnyddir mewn ysgolion cynradd er mwyn codi safonai llythrennedd drwy’r ysgol yn ffigwr 4 islaw:

Casgliad
Ymchwiliodd Bothum (2020, p.25, gwelwyd yn Literacy Today) lythrennedd ym myd addysg a darganfuwyd fod 98% o ymatebwyr yr arolwg yn credu mai llythrennedd yw sylfaen addysg. Darganfuwyd bod 93% ohonynt yn credu mai ymchwil yw asgwrn cefn datblygu llythrennedd, a dywed 89% ei bod yn gyfrifoldeb ar addysgwyr i gael gwybodaeth ddiweddaraf o ran llythrennedd.
Fel darpar athro, ystyrir pwysigrwydd ymchwil ym myd addysg, a’r canfyddiadau sy’n arwain at ddatblygu’r dulliau mwyaf effeithiol a phwrpasol o addysgu llythrennedd yn drawsgwricwlaidd. Ystyrir hyn yn dyngedfennol er mwyn sicrhau datblygiad llwyddiannus llythrennedd plant.
Disgwylir i athrawon i ddilyn Côd ymddygiad ac ymarfer proffesiynol Cyngor y Gweithlu Addysg (CGA). Y pumed elfen o’r côd ymarfer yw Dysgu Proffesiynol.
“Mae cofrestreion: 5.1  yn dangos ymrwymiad cyffredin i'w dysgu proffesiynol parhaus drwy fyfyrio am eu hymarfer a'i werthuso, gan sicrhau bod eu gwybodaeth a'u sgiliau proffesiynol yn gyfoes a chymryd camau i wella'u hymarfer lle y bo angen.”
(CGA, 2019)
Dengys hyn bwysigrwydd ymchwil a darllen i sicrhau darpariaeth o safon. Mae cydymffurfio â chôd ymarfer y CGA yn angenrheidiol er mwyn addysgu yng Nghymru. Yn ogystal â hynny, rhaid i bob athro gydymffurfio â safonau proffesiynol y Llywodraeth (2019-2020). Dengys un safon yn enwedig yr angen i athrawon ymchwilio a pharhau i ddysgu yn broffesiynol. Esboniwyd fod angen i athrawon ddangos dealltwriaeth gynyddol hyderus o ddamcaniaethau a chanfyddiadau ymchwil drwy ddarllen yn ehangach ac arsylwi ar arfer dda er mwyn gwella arferion dysgu o ddydd i ddydd.
Ymchwiliwyd ac arsylwyd ar ymyraethau gwych sy’n cael eu defnyddio i godi safonau llythrennedd dysgwyr drwy’r ysgol gynradd. Yn ogystal ag ymyraethau grŵp ar wahân i’r dosbarth, gwelwyd nifer o ymyraethau llwyddiannus yn cael eu defnyddio fel strategaethau dosbarth cyfan megis defnyddio cynllun Tric a chlic. Defnyddiwyd y strategaethau yn gyson a chadarn ar draws yr ysgol.
Darganfuwyd fod ymyraethau yn golygu fwy na rhaglen benodol i rai disgyblion, ac yn aml, fod ymyraethau yn golygu dulliau megis defnyddio adnoddau gweledol a chanu er mwyn cadarnhau’r patrymau iaith. Gwelwyd pwysigrwydd modeli iaith bur a chywir er mwyn codi safonau. 
Mae amrediad ystyr y gair ymyrraeth yn eang iawn ac yn cael ei ddarparu orau, pan fo yn gymysgedd o strategaethau, rhaglenni a dulliau. Bwriadir defnyddio pob un o’r ymyraethau a welwyd yn ffigwr 4, a chadw ymlaen i ymchwilio a darllen am newidiadau cyfredol a blaengar er mwyn sicrhau'r addysg a’r datblygiad gorau posib i bob un disgybl.

